SKRIFTLIG FORESPØRGSEL P-3787/00

af Monica Frassoni (Verts/ALE) til Kommissionen

(29. november 2000)

Om: Om beskyttelse af vandreklitterne ved Marína di Ravenna

Kommunale myndigheder har godkendt opførelsen af en badeanstalt på et 10 000 m2 stort areal på standen over for en tidligere Røde Kors koloni i Marína di Ravenna, 3 km fra Ravennas havn. Projektet vil ødelægge et af de sidste eksempler på vandreklitter i regionen Emilia Romagna. Det berørte klitområde er ca. 400 meter lang og godt 100 meter bredt og beliggende mellem Marína di Ravenna og Punta Marína. Det indgår i et område af fællesskabsinteresse, der er registreret som IT4070006, Pialassa dei Piomboni, Pineta di Punta Marína, udpeget i ministerdekret nr. 65 af 3. april 2000 på grundlag af direktiv 92/43(1). Området er desuden beskyttet gennem en række nationale og regionale bestemmelser(2). Stedet omfatter en ca. 0,5 km lang bevægelig klitrække med en foranliggende sandstrand med en vegetation, der er typisk for sandets kolonialiseringsfaser (Salsolo-Cakiletum maritimae på forstranden, Ammophiletalia arundinaceae i klitterne og Sileno coloratae og Vulpietum membranaceae på de magre græsenge bag klitterne). I de stationære klitter bag vandreklitterne findes desuden Pinus pinaster. Af andre plantearter kan nævnes Salicornia veneta (opført i bilag II i direktiv 92/43/EØF) og Bassia hirsuta og Limoium bellidifolium (opført i den italienske Red List). Hvad angår faunaen findes der visse arter hvirvelløse dyr af national betydning (Cicindela majalis og Scarabaeus semipunctatus) samt krybdyr og padder, der er beskyttet af bilag IV i direktiv 92/43/EØF (Bufo viridis, Podarcis sicula og Lacerta viridis). Desuden bygger en truet fugleart, Charadrius alexandrinus, rede i området.

Den italienske Miljøstyrelse har foreslået, at badeanstalten anlægges på stranden over for vandreklitterne. Denne løsning vil imidlertid ikke på nogen måde løse problemet, fordi den, selv om den beskytter selve klitten, uopretteligt vil bryde den økologiske og geomofologiske sammenhæng med havet og kysten, som er afgørende henholdsvis for opretholdelsen af det biotiske fællesskab og for kystens dynamik, og uopretteligt vil ødelægge stedets landskabsværdi.

Kan Kommissionen gribe ind for at få blokeret opførelsen af badeanstalten og sikre gennemførelsen af de miljøindvirkningsundersøgelser, der er fastsat i direktiv 92/43/EØF?

Mener Kommissionen ikke, at et projekt af denne art under alle omstændigheder bør underkastes en kontrol eller direkte gennemgå en miljøindvirkningsvurdering, jf. direktiv 97/11/EF(3)?

(1) EFT L 206 af 22.7.1992.

(2) Klitter og fyrreskov er omfattet af de hydrogeologiske lovbestemmelser (kongeligt lovdekret af 30.12.1923) og udgør et nationalt naturreservat (ministerielt dekret af 13.7.1977), mens hele kystområdet er omfattet af landskabsbestemmelserne (lov 1497 af 29.6.1939). Sandstranden betragtes som miljøgenopretningsområde i den regionale landskabsplan (regionallov 47/78), og endelig omfatter Den Regionale Naturpark i Po-flodens Delta (regionallov 27/88) det centrale klitområde, det er beskyttet under betegnelsen zone C, og de tilstødende områder, der er defineret som parktilliggende.

(3) EFT L 73 af 14.3.1997.

Svar afgivet på Kommissionens vegne af Margot Wallström

(22. december 2000)

I henhold til artikel 2 i Rådets direktiv 85/337/EØF af 27. juni 1985(1) om vurdering af visse offentlige og private projekters indvirkning på miljøet (VVM-direktivet), og Rådets direktiv 97/11/EF af 3. marts 1997(2) om ændring af Rådets direktiv 85/337/EØF, skal medlemsstaterne træffe de nødvendige foranstaltninger med henblik på, at projekter, der bl.a. på grund af deres art, dimensioner eller placering kan få væsentlig indvirkning på miljøet, undergives en vurdering af denne indvirkning, inden der gives tilladelse hertil. De klasser af projekter, der er relevante for direktivet, er nærmere defineret i artikel 4 og anført i direktivets to første bilag.

På grundlag af de oplysninger, det ærede medlem er fremkommet med, er det umuligt at vurdere, hvorvidt det projekt, det ærede medlem bringer på bane, henhører under én af de klasser, der er anført i bilagene til direktivet. På grundlag af de oplysninger, det ærede medlem er fremkommet med og mangel på klagegrunde med hensyn til den praktiske anvendelse af fællesskabsbestemmelserne om vurdering af virkningerne på miljøet (VVM), kan det for øjeblikket derfor ikke fastslås, om der har fundet nogen overtrædelse sted heraf.

Derimod er de lokaliteter, det ærede medlem omtaler og hævder er berørt af projektet, foreslået udpeget som lokaliteter af fællesskabsbetydning, i medfør af Rådets direktiv 92/43/EØF af 21. maj 1992(3) om bevaring af naturtyper samt vilde dyr og planter. For så vidt angår sådanne lokaliteter af fællesskabsbetydning, skal medlemsstaterne sikre sig, at direktivets målsætninger ikke tilsidesættes. Selv i mangel af en officiel fællesskabsliste anbefales det derfor medlemsstaternes myndigheder i det mindste at afholde sig fra aktiviteter, som måtte kunne føre til en forringelse af en lokalitet på den pågældende nationale liste.

I det her foreliggende særlige tilfælde vil Kommissionen i og med, at den intet kender til den situation, det ærede medlem har beskrevet, træffe de nødvendige foranstaltninger med henblik på at indhente detaljerede informationer herom og sikre sig, at fællesskabslovgivningen er blevet overholdt.

(1) EFT L 175 af 5.7.1985.

(2) EFT L 73 af 14.3.1997.

(3) EFT L 206 af 22.7.1992.